《过公择藏书室》
宋代·释道潜

我公昔未仕，托踪此山阿。牙签列图史，万卷堆嵯峨。

披剥得精要，卷衣辞薜萝。一往三十年，功名叹蹉跎。

公今陟台省，壮志应未磨。出处独不谬，纷纷当奈何。

脱身早来归，挂冠旧庭柯。松窗展故帙，烱烱临羲娥。

岂复求甚解，聊将寄天和。勿忧野马集，勿念虫网罗。

山祇善守护，早晚潜挥诃。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。